‘SSI’เพิ่มทุนรับเงิน976ล.ขายคนวงใน
SSI เพิ่มทุนได้เงิน 976 ล้านบาท ต่อลมหายใจอีกเฮือก
4 ธ.ค. 2555

SSI เพิ่มทุนได้เงิน 976 ล้านบาท ต่อลมหายใจอีกเฮือก
บริษัท สหวิริยาสตีลอินดัสตรี (SSI) เปิดเผยว่า การเสนอขายหุ้นเพิ่มทุนให้กับ Vanomet Holding AG ครั้งที่ 2 จำนวน 6,542,451,704 หุ้น ในวันที่ 28 พ.ย.ที่ผ่านมา ปรากฏว่าบริษัทขายหุ้นได้จำนวน 667,095,588 หุ้น 
หลังจากบริษัทเปิดขายครั้งที่ 3 จำนวน 5,865,356,116 หุ้น ได้จำนวน 758,470,588 หุ้น และบริษัทจะเสนอขาย Vanomet Holding AG ครั้งต่อไป
“บริษัทขายหุ้นได้จำนวน 1,435,556,176 หุ้น ในราคาหุ้นละ 0.68 บาท ได้รับเงินจำนวน 974.58 ล้านบาท หลังหักค่าใช้จ่าย บริษัทได้รับเงินทั้งสิ้น 976.18 ล้านบาท” บริษัทระบุ
ทั้งนี้ Vanomet Holding AG เป็นรายการที่เกี่ยวโยงกับบริษัท และที่ผ่านมาบริษัทไม่ประสบความสำเร็จในการขายหุ้นให้กับผู้ถือหุ้นเดิม 
ด้านเจ้าหนี้ของ SSI 3 ราย ได้แก่ ธนาคารไทยพาณิชย์ (SCB) ธนาคารกรุงไทย (KTB) และบริษัท ทิสโก้ไฟแนนเชียลกรุ๊ป (TISCO) ที่ราคาเคยรูดลงแรงตามความกังวลเรื่องการตั้งสำรองหนี้ SSI เพิ่มขึ้น
อย่างไรก็ตาม ในช่วงที่ตลาดหุ้นโดยรวมคึกคัก ส่งผลให้ราคาหุ้นทั้ง 3 ตัวเด้งขึ้นตามภาวะตลาดหุ้นโดยรวม และความกังวลเรื่องตั้งสำรองหนี้เพิ่มขึ้นก็ผ่อนคลายลง หลังบริษัทมีการเจรจาปรับโครงสร้างโดยการขอลดวงเงินการชำระเงินต้น
ด้านราคาหุ้น SSI ยังไม่ฟื้นลดลง 0.01 บาท ปิดที่ 0.55 บาท ขณะที่หุ้นบริษัท ทาทา สตีล (ประเทศไทย) หรือ TSTH ราคาดีดขึ้นแรงถึง 0.84 บาท ก่อนย่อมาปิดที่ 0.80 บาท เพิ่มขึ้น 0.01 บาท หรือ 1.27% มูลค่าการซื้อขาย 54 ล้านบาท